**ОТЧЕТ за осъществената контролна дейност от РИОСВ**

**през месец март 2019 г.**

***Кратка обобщена информация за осъществената контролна дейност за месец март 2019 г. и резултати от извършената контролна дейност***

През месец март 2019 г. от експертите на 16-те регионални инспекции по околната среда и водите (РИОСВ) са извършени 2 091 проверки на 1 801 обекта. В рамките на осъществения контрол от РИОСВ са дадени 775 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 72 бр. актове (АУАН), от които 1 е за констатирано неизпълнение на дадени предписания. Издадени са 66 бр. наказателни постановления (НП), с които са наложени глоби и имуществени санкции на обща стойност 106 550 лв.

Наложени са и 13 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 6 062,55 лв.

Постъпилите суми по наложени глоби и санкции са общо 219 833,68 лв.

За периода са приложени и 2 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрол за спазване на условията в издадените разрешителни за ползване на повърхностен воден обект за заустване на отпадъчни води;
* Контрол във връзка със Заповед на министъра на околната среда и водите относно чистотата на речните корита и прилежащите територии на реките.

***Кратък анализ на постигнатите резултати в областта на опазване на околната среда от осъществената контролна дейност***

През месец март е осъществен засилен контрол за спазване на условията в издадените разрешителни за ползване на повърхностен воден обект за заустване на отпадъчни води.

За неизпълнение на условия от издадените разрешителни по реда на Закона за водите (ЗВ), от РИОСВ Бургас са наложени имуществени санкции, всяка в размер на 2 000 лв., на община Поморие и община Айтос.

За неспазване на индивидуалните емисионни ограничения, определени в разрешителното за заустване на отпадъчни води, от РИОСВ Пловдив са наложени имуществени санкции на „Фрост БГ“ ЕООД (1 000 лв.) и на „ВП Брандс Интернешънъл“ АД (3 000 лв.), от РИОСВ Стара Загора - на община Котел (1 100 лв.), на „Промет сейф“ ООД (1 200 лв.) и на „Сенсата Технолоджис България“ ЕООД (3 000 лв.), от РИОСВ Благоевград е съставен АУАН на „Бистрица“ ООД, от РИОСВ Перник са съставени АУАН на „Рони“ ООД и „Стомана Индъстри“ АД, а от РИОСВ Хасково е съставен АУАН на „Евромес 2012“ ЕООД и е наложена имуществена санкция на „Еко Антрацит“ ЕАД (1 000 лв.). За същото нарушение, са наложени текущи месечни санкции, от РИОСВ Бургас на: „Винекс Славянци“ АД (1 814 лв.), община Бургас (507 лв.), „Хелиос Милк“ ЕООД (506 лв.), „Млечна промишленост Маноя“ ООД (480 лв.) и „В и К“ ЕАД (616 лв.); а от РИОСВ Русе - на „Оберьостерайхише Биодизел България“ ЕООД (32 лв.).

За заустване на отпадъчни води в повърхностен воден обект без издадено разрешително по реда на ЗВ, от РИОСВ Бургас са съставени 3 АУАН на община Царево, а от РИОСВ Стара Загора е наложена имуществена санкция, в размер на 2 000 лв., на „Родопи Болетус” ЕООД.

Друг акцент в контролната дейност през месеца е изпълнението на Заповед на министъра на околната среда и водите за извършване на проверки за чистотата на речните корита и прилежащите територии на реките. Във връзка с това, за констатирани замърсявания с отпадъци на кметовете на съответните общини са дадени предписания за почистването им. Ще бъде осъществен последващ контрол по изпълнение на дадените предписания.

За извършване на дейности с отпадъци без издадено разрешителен документ по реда на Закона за управление на отпадъците, с по 7 000 лв., са санкционирани „Хийт енерджи“ ЕООД (РИОСВ Перник) и „Лимец 1975“ ЕООД (РИОСВ Бургас). За същото нарушение от РИОСВ София е наложена имуществена санкция, в размер на 20 000 лв., на „Метал Груп 2015” ЕООД, а от РИОСВ Велико Търново е глобено физическо лице с 1 400 лв. За неправилно водене на отчетност на отпадъците, са наложени имуществени санкции, всяка в размер на 2 000 лв., от РИОСВ Велико Търново на „Феникс Репластик“ ЕООД (2 бр.) и от РИОСВ Перник - на „Централна Ремонтна База-2001“ ООД.

За нерегламентирано изгаряне на отпадъци, от РИОСВ Пловдив, с по 2 000 лв., са глобени 5 физически лица. От инспекцията е е издадена заповед за прилагане на ПАМ на площадката на „Со Спектър“ ЕАД в с. Първенец – спиране на дейностите на площадката до извършване заграждането на котлована на бившето депо.

През месец март са извършени планираните проверки на обектите с издадени комплексни разрешителни (КР). За констатирани неизпълнения на условия от КР, от РИОСВ Стара Загора е съставен АУАН на ,,Панхим’’ ООД и на „Арсенал“ АД (площадка в гр. Казанлък) е наложена имуществена санкция, в размер на 2 000 лв., от РИОСВ Перник е наложена имуществена санкция, в размер на 15 000 лв., на „Топлофикация Перник“ АД, а от РИОСВ Шумен - имуществена санкция, в размер на 1 000 лв., на „Карлсберг България“ АД.

Осъществен е засилен контрол за спазване на определените режими в защитените територии и зони.

От РИОСВ Варна е извършена проверка във връзка с аварийно изпускане на езерните води от Защитена местност (ЗМ) „Шабленско езеро“. На кмета на община Шабла са дадени предписания за предприемане на мерки за възстановяване естествения облик на терена. При осъществения последващ контрол по изпълнение на дадените предписания е констатирано неизпълнение им. В тази връзка, е изпратена покана на кмета на общината за явяване в инспекцията за съставяне на АУАН.

От РИОСВ Пловдив е извършена проверка за осъществяване на последващ контрол по изпълнение на дадени предписания на община Асеновград относно ЗМ „Находище на атинска мерендера“. При проверката е установено, че дадените предписания са изпълнени – границите на защитената територия са маркирани, извършено е почистване на територията и е монтирана информационна табела.

От РИОСВ Пазарджик са извършени 16 проверки на резервати „Купена“ и „Мантарица“, при които не са констатирани нарушения на определените режими в защитените територии.

От РИОСВ Стара Загора са съставени АУАН на две физически лица за извършване на сеч на територията на Резерват „Горна Топчия“, а от РИОСВ Бургас със 100 лв. е глобено физическо лица за навлизане и паркиране на превозно средство в границите на Природна забележителност „Пясъчни дюни в района на ММЦ Приморско“.

За нарушаване на естествения облик на защитена територия, от РИОСВ Перник е наложена имуществена санкция на „Байкал 1“ ЕООД, в размер на 200 лв.

От РИОСВ София, с по 100 лв., са глобени 6 физически лица и е наложена имуществена санкция, в размер на 200 лв., на ЕТ „Тони – Стойко Механджийски” за нарушаване на режимите на защитена зона.

От РИОСВ Велико Търново е наложена ПАМ на „Никополис Ад Иструм 2010“ ЕООД поради установено опожаряване на пасища/трайно затревени площи в имоти, разположени на територията на Защитена зона „Студена река”, увреждане на природни местообитания и продължаващата опасност от възникване на нови пожари в местообитания и находища на защитени растителни видове.

От РИОСВ Хасково и РИОСВ Плевен, с по 100 лв., са глобени физически лица за реализация на инвестиционно предложение без проведена процедура по оценка съвместимостта с предмета и целите на опазване на защитените зони и за продажба на жив екземпляр от вида „Таралеж“.

За изкупуване на лечебни растения без издадено позволително за ползване, от РИОСВ Шумен е глобено физическо лице с 250 лв.

За непредставяне на справка за изкупените, обработени и реализирани количества билки за 2018 г., от РИОСВ Плевен са съставени АУАН на 3 физически лица; от РИОСВ Русе са съставени АУАН на 4 физически лица, на ДЗЗД „Органик Хербс” е наложена имуществена санкция, в размера на 300 лв. и 4 физически лица са глобени с по 100 лв.; от РИОСВ Враца е съставен АУАН на физическо лице; от РИОСВ Шумен са съставени АУАН на 6 физически лица, на „Есентиалис Олеа“ ЕООД е наложена имуществена санкция, в размер на 300 лв., и 8 физически лица са глобени, в общ размер на 1 300 лв. и от РИОСВ Варна са съставени АУАН на 2 физически лица.

Извършен е и контрол за спазване на изискванията, касаещи качеството на атмосферния въздух.

В РИОСВ Русе са постъпили 25 сигнала за разпростанение на неприятни миризми в различни квартали на гр. Русе. Във връзка със същите, незабавно, са извършвани обходи в цитираните в сигналите райони. В много от случаите, източниците на миризмите са били комините на частни имоти и, в тази връзка, сигналите за препратени по компетентност на община Русе. Съгласно резултатите от данните от пунктовете за мониторинг, разположени в гр. Русе, както и данните от пункта за собствен мониторинг, разположен на площадката на „Монтюпе” ЕООД не са установени превишения на НДЕ на контролираните замърсители.

За неорганизирано изпускане на прахови емисии, от РИОСВ София е наложена имуществена санкция, в размер на 2 500 лв., на „Барит Майнинг” ЕООД.

За непроведени СПИ на емисиите на вредни вещества, изпускани в атмосферния въздух, от РИОСВ Русе е съставен АУАН на „Прима М“ ЕООД и е наложена имуществена санкция, в размер на 300 лв., на „Автосвят” ООД, от РИОСВ Стара Загора е наложена имуществена санкция, в размер на 150 лв., на „Атлантик Уей“ ЕООД, а от РИОСВ Шумен е съставен АУАН на „Тайфун БГ“ ООД.

***Ефект спрямо околната среда, бизнеса и обществеността***

Екземпляри от видовете „Черношипа ветрушка“, „Розов пеликан“ и „Обикновен мишелов“ са настанени в Спасителен център за диви животни, гр. Стара Загора, а екземпляр от вида „Кафяво прилепче“ е освободен в подходящ за вида район.

Преместени са монтираните в близост до гнездо на Царски орел табели и пейка, с което е предотвратено обезпокояването на птиците през размножителния период.

Преустановено е замърсяването на р. Русенски Лом с отпадъчни води.

Почистени са 14 броя нерегламентирани сметища - в местност „Каменец“, гр. Хасково; покрай общински път Карманци – Винево; до хлебозавод в гр. Хасково; 3 сметища от битови и строителни отпадъци до ТЕЦ „Хасково“; терен от нерегламентирано изхвърлени негодни за употреба гуми в гр. Кърджали; между селата Оряхово и Васково, община Любимец; 2 сметища в местност „Траса“, гр. Кърджали; в селата Книжовник и Долно Войводино, община Хасково и селата Чуково и Прогрес, община Момчилград. Почистени са замърсявания с отпадъци в близост до СУ „Д. Гачев”, гр. Пазарджик и в землищата на гр. Пещера, селата Лесичово, Церово, Стража и Борино и под ромска махала, намираща се над Претоварна площадка за битови отпадъци в гр. Девин.

Поставени са съдове за разделно събиране на отпадъците, които се образуват от дейността на автосервиз в гр. Велинград.

Въведено е в редовна експлоатация Регионалното депо за неопасни отпадъци на общините Борово, Бяла, Ценово, Две могили, Опака и Полски Тръмбеш.

Приключило е закриването на два склада за съхранение на негодни за употреба продукти за растителна защита в общините Велико Търново и Горна Оряховица.

С редица инициативи от всички РИОСВ е отбелязан Световния ден на водата (22 март).